Правописни знаци – када и како их употребљавати

Правописни знаци се разликују од интерпункције по томе што се они користе уз поједине речи било да се оне налазе у реченици или ван ње. Који су то правописни знаци и када се употребљавају?

* тачка је један од правописних знакова и она се употребљава

а) иза скраћеница: нпр., итд., сл., тј.

б) иза редних бројева, али искључиво када се пишу арапским бројевима: 11. мај 1990. године; после римских бројева никад не иде тачка

* две тачке представљају правописни знак онда када се могу прочитати као „према“, када означавају неки однос као у примерима: Утакмица је окончана резултатом 3:1 за домаће играче.
* три тачке се најчешће користе при набрајању уместо скраћенице „итд.“: Били смо у Италији, Шпанији, Француској…
* апостроф се користи када се у речи изостави неко слово: Јел’ истина то што причаш? ’Ајде са мном!
* црта се употребљава

а) уместо предлога „до“: Купио је 10-12 пари ципела.

б) да означи правац кретања: Пут Београд – Нови Сад ће бити затворен неко време.

* цртица се разликује од црте и она се пише:

а) у полусложеницама: ауто-механичар, фото-апарат…

б) у речима у којима се први део пише бројевима, а други словима: 40-годишњак, 30-ак

ц) између скраћеница и наставка за облик: Сарадња са САД-ом се показала као одлична.

* знак једнакости није само математички, већ и правописни знак. Користи се, као што му и само име каже, да изрази једнакост: Мама једе колач. мама = субјекат, колач = објекат
* заграда се може користити иза бројева или слова којима се нешто набраја: 1) прочитати текст 2) подвући у тексту све глаголе 3) написати у ком времену се налазе подвучени глаголи
* акценатски знаци користе у случајевима када је потребно нагласити да смо употребили баш ту реч, а не њен хомоним, како не би дошло да забуне при разумевању: Хтео је да дâ свој допринос.
* генитивни знак – у случају да реч има исти облик за генитив једнине и множине, а битно нам је да знамо који број је у питању, онда користимо генитивни знак: Из примерâ се да видети колико знаш. (из више примера)